钦定古今图书集成/理学汇编/学行典/第103卷 > 《拟宋崇政殿说书赵师民进劝讲箴表》
## 钦定古今图书集成/理学汇编/学行典/第103卷 > 《拟宋崇政殿说书赵师民进劝讲箴表》

明陶望龄

哲后垂文，六籍启传心之奥；王人迈训，多闻惟建事
之图。况讲幄之宏开，实熙朝之钜典。敢因蒙诵，窃附
《韦箴》。恭惟宝箓新膺，式举临雍之礼；神珠在握，不忘
就学之功。玉座晏清，风回衿被；金华问对，日永图书。
是以掩汉烈于石渠，同轩皇之特室矣。属军旅之未
宁，致简编之暂废，顾人主之养心，譬场师之种树。虽
有一隅之警，仅如片叶之摇。岂可急杪末而失本根，
病飘摇而忘灌溉？昔有虞懋德，苗格舞干；姬后敷文，
崇降因垒。念罔愆在师，古有“不贡则修”文。维开宝太
平之时，实草昧经纶之始。吴越尚兴于卧侧，桴鼓未
寝于师中。然犹时披九五之文，朝登隐德，日览三篇
之益，院辟崇文臣，章缝贱士，呫哔末流。春鸟秋虫，抱
微音而欲吐。酉岩鲁壁，庶遗绪之未亡。敢匿狂言，以
招官谤。伏愿山维累土，勿亏一篑之功；海擅谷王，无
间细流之择。则垂衣裳治，受龙马而凝图；执玉帛朝，
封狼胥而立碣。